Document ID: 32001D0677

Id-Deċiżjoni tal-Kummissjoni
ta' l-10 ta' Awissu 2001
fuq format ta' rapportaġġ għat-tlestija mill-Istati Membri skond l-Artikolu 9 tad-Direttiva 1999/94/KE
(notifikat taħt id-dokument numru K(2001) 1883)
(Test b'relevanza għaż-ŻEE)
(2001/677/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat t-Trattat li jistabbilixxi l-Komunità Ewropea,
Wara li kkunsidrat id-Direttiva 1999/94/KE tal-Parlament Ewropew u tal-Kunsill tat-13 ta' Diċembru 1999 relatata mad-disponibilità ta' informazzjoni għall-konsumatur dwar l-ekonomija tal-karburant u l-emmissjonijiet tas-CO2 b'rispett mal-promozzjoni fis-suq ta' karozzi ġodda tal-passiġġieri [1], u b'mod partikolari l-Artikolu 9 tagħha,
Billi:
(1) L-Istati Membri għandhom jittrasmettu lill-Kummissjoni sal-31 ta' Diċembru 2003 rapport fuq l-effettività tad-disposizzjonijiet tad-Direttiva 1999/94/KE, li jkopru l-perjodu mit-18 ta' Jannar 2001 sal-31 ta' Diċembru 2002.
(2) Il-format ta' dan ir-rapport għandu jkun stabbilit mhux aktar tard mit-18 ta' Jannar 2001.
(3) Il-miżuri provduti għalihom f'din id-Deċiżjoni huma skond l-opinjoni tal-Kumitat stabbilit taħt l-Artikolu 10 tad-Direttiva 1999/94/KE.
(4) It-tweġibiet għall-mistoqsijiet fil-format tar-rapportaġġ għandhom ikunu bbażati fuq data u informazzjoni nazzjonali miġbura, bl-użu ta' metodoloġiji nazzjonali xierqa, u għandhom ikunu komprensivi kemm jista jkun,
ADOTTAT DIN ID-DEĊIŻJONI:
Artikolu 1
L-Istati Membri għandhom jittrasmettu r-rapporti tagħhom meħtieġa mill-Artikolu 9 tad-Direttiva 1999/94/KE lill-Kummissjoni skond il-format stipulat fl-Anness.
Artikolu 2
Din id-Deċiżjoni hija indirizzata lill-Istati Membri.
Magħmula fi Brussel, fl-10 ta' Awissu 2001.

Labels: 14
20
8
12
18